Source: https://colling.hu/jo-tudni/felszamolasi-eljaras/
Timestamp: 2019-04-18 10:53:48
Document Index: 23151383

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

A felszámolási eljárás - CollingColling
A felszámolási eljárás - Colling
A felszámolási eljárás célja az adós vállalat, gazdasági társaság jogutód nélküli megszüntetése valamint a hitelezők kielégítése.
– az adós: ha a csődeljárás lehetőségével nem kíván élni, felszámolást kérhet. A kérelemben be kell jelentenie valamennyi bankszámláját vezető pénzintézet nevét és bankszámlaszámait (a kérelem benyújtása után nyitottakat is).
– a hitelezők: a kérelemben meg kell nevezni az adós tartozásának jogcímét, lejárati időpontját és az adós fizetésképtelenségének indoklását. A bíróság haladéktalanul értesíti az adóst a felszámolási eljárás megindításáról. Az adósnak nyilatkoznia kell a bíróság felé, hogy a kérelemben foglaltakat elfogadja-e. Ha igen, akkor kérhet haladékot. Ha nem nyilatkozik, akkor feltételezni kell a fizetésképtelenségét.
– a végelszámoló
– a cégbíróság: ebben az esetben a felszámolást a bíróság hivatalból rendeli el, az ellen fellebbezni nem lehet.
A felszámolási kérelmet a felszámolandó gazdasági társaság székhelye szerint illetékes bírósághoz kell beadni, aki a felszámolást végzéssel rendeli el, és kinevezi a felszámolót.
A kérelem benyújtása után az adós fizetésképtelenségét a bíróság megvizsgálja, és amennyiben úgy ítéli meg, a felszámolási eljárás megindítása előtt az adós kérelmére 30 napos határidőt engedélyezhet a tartozás(ok) kiegyenlítésére.
Lehetőség van az eljárás szünetelésére is, ha azt az adós és a hitelezők együttesen kérelmezik.
A felszámolás kezdő időpontja a felszámolást elrendelő jogerős végzést közzétételének napja.
A hitelező kérelmezheti vagyonfelügyelő bevonását a felszámolási eljárás megkezdése előtt, ha valószínűsíteni tudja, hogy a tartozás rendezése veszélyben van, valamint okirattal igazolni tudja a követelés létrejöttét, nagyságát és esedékessé válását. A hitelezőnek igazolni kell továbbá a törvényben meghatározott vagyonfelügyelői díj megfizetését is. Ha a bíróság elfogadja a hitelező kérelmét, az adós fellebbezésére tekintet nélkül, a bíróság döntése végrehajtható.
A bíróság végzésben jelöli ki a felszámolót. Felszámolónak a vagyonfelügyelő is kinevezhető. A felszámolást elrendelő jogerős végzés közzététele esetén a felszámoló díját az adós viseli. A felszámolást elrendelő végzés ellen nincs helye felülvizsgálatnak!
Amennyiben az adós gazdálkodó szervezet, a vezetője a szervezet vagyonával csak az ideiglenes vagyonfelügyelő hozzájárulásával tehet jognyilatkozatot a felszámolási eljárás megindítását megelőzően. Az adós által tett mindenféle jognyilatkozatról köteles tájékoztatni a bíróságot. Az adós köteles együttműködni az ideiglenes vagyonfelügyelővel. Ha ezt nem teszi meg, a vagyonfelügyelő kérelmére a bíróság soron kívül dönt a felszámolás elrendeléséről. E döntés ellen fellebbezni nem lehet.
Amennyiben az adós és a hitelező(k) egyezségi tárgyalás keretein belül megegyeznek, a megegyezés kiterjedhet a tarozások kiegyenlítésének sorrendjére, a teljesítés új határidejének megállapítására, a kielégítés hitelezők közötti arányának megállapítására valamint a kielégítés módjára
Az egyezségi tárgyalás sikere esetén a bíróság azt jóváhagyja, és végzéssel befejezettnek nyilvánítja az eljárást.
Ha az adós és a hitelezők egyezségi tárgyalás keretében nem tudnak megállapodni, az eljárás folytatódik.
Ha a gazdasági társaság vagyona az eljárás költségeire sem elég, illetve a könyvvezetés hiányai miatt az eljárás technikailag lebonyolíthatatlan, felszámoló kérelmére a bíróság végzésben elrendeli az adós vagyonának illetve be nem hajtott követeléseinek a hitelező(k) közötti felosztását – a csődtörvényben meghatározott kielégítési sorrend szerint –, kimondja az adós megszüntetését és az eljárás befejezését.